དོན་ངོ་མར་ངས་རང་ཉིད་ཀྱི་ཨ་མ་ངོ་མ་དེ་ཅི་འདྲ་ཞིག་ཡིན་པ་མི་ཤེས།ངས་ཤེས་དུས་ང་ལ་ཨ་མ་མི་འདུག་ལ་ཨ་ཕས་མ་ཡར་ཞིག་གསར་དུ་ཁྲིད་ཡོང་ནས་ཁྱོད་ཀྱི་ཨ་མ་འདི་རེད་ཅེས་པ་དེ་རེད།དེ་དང་ལྷན་དུ་གསར་དུ་ཡོང་བའི་མ་ཡར་གྱི་མིག་ཟུང་ལས་ཀྱང་སྙིང་ཉེ་བ་ལྟ་བུའི་འཛུམ་ཞིག་འཕྲོས་ཏེ་ང་ལ་བལྟས་འོང་མོད་ངས་ཨ་མ་ཞེས་འབོད་ག་ལ་སྲིད།དེ་དུས་ད་དུང་ངས་སེམས་གཏིང་ནས་ཨ་ཕར་སྡིགས་མོ་བྱས་ཤིང་སྐྱེས་པ་ཚོར་ཅིས་ཀྱང་བུད་མེད་ཅིག་དགོས་དོན་ཅི་ཡིན་ནམ་སྙམ་སྟེ་བསམ་བློ་ཐེངས་མང་བཏང་ཡང་ཧ་ཅི་ཡང་མི་གོ་བར་འདུགནམ་རྒྱུན་ངས་ཟ་མ་ཟ་བའི་སྐབས་དག་ཏུ་མ་ཡར་གྱིས་ཧ་ཅང་ལྷད་མེད་པའི་མིག་འོད་ཀྱིས་ང་ཁོ་ནར་ཅེར་འདུག་ལ་དེས་ངས་ཁོ་མོར་ཨ་མ་ཞེས་འབོད་པར་རེ་སྒུག་བྱེད་ཀྱིན་ཡོད་པ་དང་མཚུངས་བས་ངས་མ་མཐོང་བ་ལྟར་བྱས་ནས་བསྡད་པ་ཡིན།ཡིན་ན་ཡང་ནམ་རྒྱུན་ངའི་གྲོགས་པོ་ཚོས་རང་རང་གི་ཨ་མའི་སྐོར་གྱི་སྐད་ཆ་བཤད་པའི་དུས་དག་ཏུ་ངས་ཀྱང་རང་དབང་མེད་པར་མ་ཡར་ལ་ཨ་མ་ཞེས་འབོད་སྙིང་གཏིང་ནས་སྐྱེས་འོང།ད་དུང་གྲོགས་པོ་ཚང་མས་ང་ལ་བསྙད་རྐོ་བ་ཡིན་པར་འདོད་པའི་བསམ་ཚུལ་ཡང་སྐྱེས་མྱོང་།གྲོགས་པོ་ཚང་མ་ཟེར་ཡང་མང་པོ་མེད་པར་རྣམ་རྒྱལ་དང་མགོན་སྐྱབས།ལྷ་མོ་གསུམ་ག་ཡིན།ང་ཚོ་ཚང་མ་ནི་ནམ་རྒྱུན་ནོར་རྫིར་འགྲོ་བའི་གྲོགས་པོ་ཡིན་ཡང་ང་རང་དང་ཆེས་མཛའ་བའི་གྲོགས་པོ་ནི་རྣམ་རྒྱལ་ཡིན།ང་རང་ཁོ་ཚོའི་ཁྲོད་ཀྱི་ལོ་ན་ཆེས་ཆུང་བ་ཡིན་ན་ཡང་ངས་ཀྱང་ཁོ་ཚོའི་མི་ཡི་བཟང་ངན་ཅི་ལ་མི་ཤེས།ལྷ་མོ་ནི་དེ་འདྲ་ལེགས་པོ་ཞིག་མ་རེད།དེ་ནི་ཁོ་མོ་བུད་མེད་ཀྱི་རིགས་ཡིན་པ་ཁོ་ནས་མིན་མོད་དེ་ཡང་རྒྱུ་རྐྱེན་ཞིག་ཡིན་པ་རེད།ང་རང་ཉིད་ཀྱི་ལྟ་ཚུལ་ལྟར་ན་བུད་མེད་ཀྱི་རིགས་ལ་ཡིད་སྨོན་སྐྱེས་དོན་མི་འདུག་སྟེ།ལྷག་པར་དུ་སྐྱེས་ཕོ་རབ་ཅིག་ལ་མཚོན་ན་དེ་འདྲ་ཡིན་པ་རེད།ཡིན་ན་ཡང་ངའི་མ་ཡར་ལ་དམིགས་བསལ་ཡོད་པ་སྨོས་མ་དགོས་ཏེ།ཚད་ངེས་ཅན་ཞིག་གི་སྟེང་ནས་བཤད་ན་ཁོ་མོ་ནི་ང་ཚོའི་གྲལ་ལས་བུད་པའམ་ང་ཚོ་དང་བསྡུར་ན་འཕགས་མ་ཞིག་རེད་ཅེས་བཤད་ཆོགཁོ་མོ་ནི་ངེད་ཚང་གི་ཟ་མ་གཡོ་བསྐོལ་བགྱིད་མཁན་ལགས་ན་ཡང་དུས་ཆེན་གྱི་སྐབས་སུ་སྲོག་བཅད་པའི་ཟས་མི་ཟ་བར་མ་ཟད་ཐ་ན་དེའི་སྐོར་གྱི་ཁ་བརྡ་མི་བྱེད་ལ།ད་དུང་འོ་ཇ་དང་ཞོ་ཡི་རིགས་ཏེ་ཕྱུགས་ཕྲུག་གཞན་གྱི་སྐལ་འཕྲོག་པའི་ཟས་ཀྱང་མི་ཟ།འདི་ལྟ་བུའི་དཀའ་ཐུབ་ཀྱི་བཟོད་པ་ནི་ངས་ནམ་ཡང་རྒྱུས་ལོན་བྱེད་དཀའ་བ་ཞིག་རེད།ང་རང་གི་ལྟ་ཚུལ་ལྟར་ན་ཁོ་མོ་ནི་མི་ཕལ་བ་ཞིག་མ་རེད་ལ་ཇི་ལྟར་བྱས་ཀྱང་འཕགས་མ་ཞིག་དང་གཉིས་སུ་མ་མཆིས།ཐེངས་ཤིག་ལ།རྣམ་རྒྱལ་གྱིས་ང་རང་ལ་བཤད་རྒྱུར།སྔོན་ཆད་ཀྱི་མི་རྣམས་ནི་དེ་འདྲ་ཡིན་པ་རེད་ཟེར།